SCGP บวก 4% โบรกฯชี้กำไร Q4 ฟื้น หลังโควิดคลี่คลาย-จ่อบุ๊กรายได้ “Deltalab”
SCGP วิ่ง 4% โบรกฯแนะ “เก็งกำไร” ราคาเป้าหมาย 70 บ. คาดกำไร Q4 ฟื้น จากดีมานด์ฟื้นตัวหลังโควิดคลี่คลายและและการเริ่มรับรู้รายได้จาก Deltalab หนุน
17 ธ.ค. 2564

ผู้สื่อข่าวรายงานว่าวันนี้ (17 ธ.ค. 2564) ราคาหุ้นบริษัท เอสซีจี แพคเกจจิ้ง จำกัด (มหาชน) หรือ SCGP ณ เวลา 11:05 น. อยู่ที่ระดับ 67.00 บาท เพิ่มขึ้น 2.50 บาท หรือ 3.88% โดยทำจุดสูงสุดที่ 67.50 บาท และทำจุดต่ำสุดที่ 64.25 บาท ด้วยมูลค่าการซื้อขาย 1.77 พันล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (15 ธ.ค. 2564) ว่า โดยคาดกำไรไตรมาส 4/2564 จะฟื้นตัวจากไตรมาสก่อน จากอุปสงค์ที่ฟื้นตัวหลังจากสถานการณ์ COVID-19 ดีขึ้น และการเริ่มรับรู้รายได้จาก Deltalab ซึ่งเป็นผู้เชี่ยวชาญด้านการผลิตและจัดจำหน่ายวัสดุอุปกรณ์ทางการแพทย์ นอกจากนี้ยังมีโอกาสจาก Inorganic Growth ต่อเนื่องจากเงินสดในมือจำนวนมาก อีกทั้งทางฝ่ายวิจัยคาดกำไรจะเติบโตสูงในปีหน้าจากการรับรู้เต็มปีของการขยายกำลังการผลิตในปีนี้และกิจการที่ซื้อใหม่ อย่างไรก็ดีแนะนำ “เก็งกำไร” ราคาเป้าหมาย 70 บาท